|  |  |  |  |  |
| --- | --- | --- | --- | --- |
| Številka: | 43001-353/2021-36 |  | oznaka naročila: | A-158/21 S |
| Datum: | 14.10.2021 |  | MFERAC: | 2431-21-001325/0 |

**POJASNILA RAZPISNE DOKUMENTACIJE**

**za oddajo javnega naročila**

|  |
| --- |
| **Koncesija za izvajanje gospodarske javne službe rednega vzdrževanja In varstva državnih cest, ki so v upravljanju Direkcije RS za infrastrukturo - območje 5** |
|  |

**JN006076/2021- 14.10.2021   11:56**

**Vprašanje:**

Prerekamo arbitrarna pogoja aktivnega znanja slovenskega jezika (pogoj 1.4. Priloge 2) (v neskladju z odločitvijo DKOM št. 018-340/2010-18), ki je glede na odločitve DKOM nedopusten pogoj omejevanja konkurence v neskladju z ZJN-3, ter je nadalje kot pogoj objektivno nedokazljiv ter nepreverljiv. Prosimo za popravek pogoja.  
V drugi alineji istega odstavka je navedba da mora ponudnik razpolagati s tako imenovano »primerno računalniško opremo«. Zahteva je docela arbitrarna zato zahtevamo, da se jo konkretizira.  
Vezano na isti odstavek (tretja alineja) prerekamo tudi pogoj satelitskega nadzora gibanja za vsa vozila (točka 2.2. Priloge 2), ki je prav tako nedokazljiv ter objektivno nepotreben pogoj. V kolikor menite da je pogoj dokazljiv, prosimo za natančna navodila na kak način se dokaže izpolnjevanje navedenega pogoja.

**Odgovor:**

Zahteva, da tako vodja vzdrževanja kot vodje vzdrževalnih enot aktivno govorijo slovenski jezik, je utemeljena in nujno potrebna iz operativnih razlogov, saj izvajanje gospodarske javne službe rednega vzdrževanja in varstva državnih cest predstavlja skupek opravil, ki zahtevajo hitro, učinkovito in neposredno komunikacijo med osebjem koncesionarja, naročnikom, laično javnostjo, inšpekcijskimi službami, policijo in drugimi intervencijskimi službami. Komunikacija mora potekati brez najmanjših »šumov« v sporazumevanju.

Zanesljiva komunikacija je še zlasti pomembna ob elementarnih in drugih izrednih dogodkih, ki zahtevajo zaporo cest in hitro ukrepanje, tako v smislu fizične vzpostavitve prevoznosti cest kot obveščanja javnosti (prometno informacijski center, lokalne skupnosti, novinarji,…), naročnika (koncedenta in pooblaščenega nadzornega inženirja) ter intervencijskih služb (policija, gasilci, civilna zaščita, reševalci,…). Ob obsežnejših elementarnih in drugih izrednih dogodkih (npr. sneženje, poledica, vetrolom, poplave, žledolom) komunikacija ne poteka samo preko vodje vzdrževanja, ki sam ne zmore pokriti celotnega koncesijskega območja, ampak tudi preko vodij cestnih vzdrževalnih enot. Slednji morajo biti v vsakem trenutku sposobni za usklajevanja ter podajo pojasnil in vseh potrebnih informacij, ki morajo biti natančne in nedvoumne. Poleg navedenega, vodja vzdrževalne enote pripravlja mesečne programe del, vnaša podatke o zaporah na cestah, vodi evidence o nabavi in porabi posipnih materialov, je v upravnem dovoljenju določen kot odgovorna oseba koncesionarja za postavitev / vzdrževanje / odstranitev zapore. Da vodje vzdrževalnih enot vse navedene aktivnosti izvajajo je razvidno iz upravnih dovoljenj, navodil za uporabo aplikacije VGRC ter podatkov v aplikaciji VGRC. Navedeni pogoj je torej v tesni povezavi s predmetom javnega naročila in ga naročnik ne bo spremenil.

Naročnik ni določil zahteve, da ključni kadri morajo znati slovenski jezik, z namenom diskriminacije ponudnikov, temveč zaradi razlogov, ki so povezani z izvajanjem predmeta javnega naročila. Nadalje naročnik meni, da zahteva za stopnjo znanja B2, ni pretirana temveč gre za stopnjo, ki omogoča nemoteno komunikacijo z vsemi deležniki. Ne nazadnje je uporaba slovenskega jezika pri komuniciranju z različnimi deležniki v slovenskem prostoru tudi pravica, ki izhaja iz Listine Evropske unije o temeljnih pravicah. V skladu s členom 3(3), četrti pododstavek, Pogodbe o Evropski uniji in členom 22 Listine Evropske unije o temeljnih pravicah Evropska unija spoštuje svojo kulturno in jezikovno raznolikost. V skladu s členom 4(2) Pogodbe o Evropski uniji Evropska unija spoštuje tudi nacionalno identiteto svojih držav članic, katere del je varstvo uradnega nacionalnega jezika države.

Naročnik s tem upošteva tudi določila veljavne Uredbe o načinu izvajanja gospodarske javne službe rednega vzdrževanja državnih cest.

**Zahteve za računalniško opremo** so določene v Poglavju 5 / podpoglavje G.

Iz Poglavja 5 / podpoglavje G / točka 7a) je razvidno, da mora ponudnik zagotoviti namizni ali prenosni računalnik na vsaki cestni vzdrževalni enoti. Naročnik bo v fazi preverjanja ponudbe zahteval, da ponudnik na kakršenkoli način (izpis iz računovodskih evidenc osnovnih sredstev z razvidnimi inventarnimi številkami, računi za računalnike idr.) izkaže razpolaganje z zahtevanim številom namiznih ali prenosnih računalnikov.

Iz Poglavja 5 / podpoglavje G / točka 7 b) je razvidno, da mora ponudnik zagotoviti tablični računalnik za potrebe izvajanja pregledniške in intervencijske službe. Naročnik bo v fazi preverjanja ponudbe zahteval, da ponudnik na kakršen3koli način (izpis iz računovodskih evidenc osnovnih sredstev z razvidnimi inventarnimi številkami, računi za tablične računalnike idr.) izkaže razpolaganje najmanj s tolikšnim številom tabličnih računalnikov, kot je najmanjše število cestnih preglednikov, določeno v točki 1.1. Priloge 2 koncesijskega akta.

Iz Poglavja 5 / podpoglavje G / točka 8 izhaja dodatna zahteva po tabličnem računalniku (ali pametnem telefonu) z evidentiranje prometne signalizacije v aplikacijo WEPS. Naročnik bo v fazi preverjanja ponudbe zahteval, da ponudnik na kakršenkoli način (izpis iz računovodskih evidenc osnovnih sredstev z razvidnimi inventarnimi številkami, računi za tablične računalnike ali pametne telefone idr.) izkaže razpolaganje najmanj z enim tabličnim računalnikom ali pametnim telefonom na vsako cestno vzdrževalno enoto. Oprema za izkazovanje zahteve pod 7 b se ne upošteva hkrati tudi za izpolnjevanje te zahteve.

Ponudnik v ponudbeni fazi izpolnjevanje pogoja glede zgoraj navedene računalniške/telefonske opreme izkaže tako, da podpiše Izjavo o sprejemanju posebnih pogojev za izvajanje koncesije.

Ponudnik izpolnjevanje pogoja **opremljenosti s satelitskim nadzorom gibanja vozil** v ponudbeni fazi izkaže s podpisom Izjave o sprejemanju posebnih pogojev za izvajanje koncesije. Naročnik bo v fazi preverjanja ponudbe zahteval, da ponudnik na kakršenkoli način (s predstavitvijo opreme in morebitnih pogodb s ponudniki storitev satelitskega nadzora gibanja vozil) izkaže, da so vsa vozila, ki jih je navedel v Obrazcu 1.3(b) opremljena s sistemom za satelitski nadzor gibanja vozil.

Ponudnik izpolnjevanje pogoja glede **opremljenosti s prenosnimi telefoni in internetom** za pravočasno interno in zunanje obveščanje o dogodkih na cestnem omrežju v ponudbeni fazi izkaže s podpisom Izjave o sprejemanju posebnih pogojev za izvajanje koncesije. Naročnik bo v fazi preverjanja ponudbe zahteval, da ponudnik na kakršenkoli način (računi za aparate, računi mobilnih operaterjev za naročniška razmerja, idr.) izkaže razpolaganje najmanj s tolikšnim številom prenosnih telefonov, kot je seštevek najmanjšega števila zaposlenih iz 1., 3., 5. in 6. alineje točke 1.1. Priloge 2 koncesijskega akta (vodja vzdrževanja, vodje vzdrževalnih enot, vozniki in cestni pregledniki). Prav tako bo naročnik v fazi preverjanja ponudbe zahteval, da ponudnik izkaže (s pogodbo o sklenjenem naročniškem razmerju) razpolaganje z internetno povezavo za vsako vzdrževalno enoto.

Morebitnega najema zgoraj navedene opreme koncedent ne smatra za druge subjekte, ki zagotavljajo zmogljivosti in zanje ni treba predložiti ESPD obrazca niti koncedent zanje ne bo preverjal obstoja razlogov za izključitev oz. izpolnjevanja pogojev za sodelovanje.